|  |  |  |
| --- | --- | --- |
| **בנק ישראל**  דוברות והסברה כלכלית | logo.gif | ‏ירושלים, כ"ג באדר א' התשע"ד  ‏‏23 בפברואר 2014 |

הודעה לעיתונות:

**ד"ר נדין בודו-טרכטנברג תיכנס לתפקיד המשנה לנגידת בנק ישראל ב-2 למארס**

ממשלת ישראל אישרה היום בישיבתה השבועית את מינויה של ד"ר נדין בודו טרכטנברג לתפקיד המשנה לנגידת בנק ישראל. ד"ר בודו-טרכטנברג תיכנס לתפקיד ב-2 למארס, לאחר התפטרותה מכל תפקידיה במגזר העסקי. במסגרת תפקידה כמשנה לנגידה היא תשמש גם כחברה בועדה המוניטרית ובמועצה המנהלית של בנק ישראל.

נגידת בנק ישראל, ד"ר קרנית פלוג: "אני מבקשת להודות לד"ר נדין בודו-טרכטנברג על שהסכימה לקחת על עצמה את תפקיד המשנה לנגידה. בנק ישראל והמשק הישראלי עומדים בפני אתגרים רבים בשנים הקרובות, ואני בטוחה שניסיונה וכישוריה יסייעו לנו להתמודד עם אתגרים אלו. אני מודה לראש הממשלה ולשרים על שקיבלו את המלצתי למנותה, ולחברי הועדה למינויים בכירים אשר בדקו את כשירות המינוי ואישרו אותו. אני מאחלת לנדין הצלחה רבה בתפקידה, ומקדמת אותה בברכה בשם הנהלת הבנק ועובדיו".

נדין בודו-טרכטנברג: "אני מודה מקרב לב לנגידת בנק ישראל על כי המליצה לממשלה למנותי לתפקיד המשנה לנגידת בנק ישראל, ולראש הממשלה ולממשלת ישראל על כי נתנו בי את אמונם וקיבלו את המלצת הנגידה. אני שמחה לקבל על עצמי את התפקיד מתוך הכרה בכובד האחריות וגודל המשימה, ואני שמחה במיוחד על כך שאשמש משנה לד"ר קרנית פלוג, ועל ההזדמנות לתרום לבנק ישראל ולהצלחתו תחת הנהגתה. אני מתחייבת לעשות כמיטב יכולתי כדי להצדיק את האמון שניתן בי, לעמוד במשימה ולתרום לקידומם של המשק והחברה בישראל, לטובת כלל האזרחים".